Vienotais dokuments, kas minēts Eiropas Parlamenta un Padomes Regulas (ES) Nr. 1308/2013 94. panta 1. punkta d) apakšpunktā, un atsauce uz produkta specifikācijas publikāciju attiecībā uz nosaukumu vīna nozarē: vienotā dokumenta un atsauces publicēšana

(2023/C 43/03)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

VIENOTAIS DOKUMENTS

“Canelli”

PDO-IT-02810

Pieteikuma iesniegšanas datums: 9.11.2021.

1. Reģistrējamais nosaukums

Canelli

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

“Canelli”

Krāsa: gaiši salmu dzeltena līdz intensīvi dzeltena ar zaļganām līdz mirdzošām zelta krāsas niansēm.

Smarža: “Muscat” vīnogām raksturīga smarža, aromātiska, ar ziedainām — savvaļas ziedu un akāciju ziedu — notīm un augļainām — aprikožu, persiku, “Reinette” ābolu — notīm; citrusaugļu un medus nianses, dažkārt svaiga zālaugu smarža.

Garša: salda, ar svaigu un diezgan intensīvu skābumu un maigu pēcgaršu ar “Muscat” vīnogu aromātu, var būt dzīvīga.

Minimālā kopējā spirta tilpumkoncentrācija: 12,00 %, no kuriem faktiskā spirta tilpumkoncentrācija — no 4,5 % līdz 6,50 %.

Minimālais kopējais skābums: 4,5 g/l.

Minimālais bezcukuru ekstrakta saturs: 16,0 g/l.

Patēriņam nododams ar ACVN “Canelli” apzīmētais vīns, atverot trauku, izdala oglekļa dioksīdu, kas radies tikai raudzēšanas procesā; ja vīnu tur slēgtos traukos 20 °C temperatūrā, tā pārspiediens nepārsniedz 2,5 bārus.

Ja turpmāk tekstā iekļautajā tabulā vērtības lodziņš nav aizpildīts, tad vīni atbilst valsts un ES tiesību aktos noteiktajām robežvērtībām.

Vispārējās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

“Canelli” ar apzīmējumu riserva

Krāsa: no salmu dzeltenas līdz intensīvai mirdzoši zeltaini dzeltenai pēc nogatavināšanas un izturēšanas.

Smarža: sarežģīta, tipiska aromātiskajai vīnogu šķirnei “Muscat”, ar šādām notīm: persiku, citrusaugļu, dažādas intensitātes aromātisko augu, piemēram salvijas, citronmētras un timiāna, notis.

Vīniem, ko iztur pudelēs, dažkārt var būt jūtamas iecukurotu augļu, ogļūdeņražu un saldo garšvielu, piemēram, safrāna, notis.

Garša: salda, raksturīga aromātiska pēcgarša, garšvielām bagāta, ar skābumu, kas līdzsvarots ar saldumu, var būt dzīvīga.

Minimālā kopējā spirta tilpumkoncentrācija: 12,00 %, no kuriem faktiskā spirta tilpumkoncentrācija — no 4,50 % līdz 6,50 %.

Minimālais kopējais skābums (miliekvivalentos uz litru): 4,5 g/l.

Minimālais bezcukuru ekstrakta saturs: 16,0 g/l.

Patēriņam nododams ar ACVN “Canelli” apzīmētais vīns, atverot trauku, izdala oglekļa dioksīdu, kas radies tikai raudzēšanas procesā; ja vīnu tur slēgtos traukos 20 °C temperatūrā, tā pārspiediens nepārsniedz 2,5 bārus.

Ja turpmāk tekstā iekļautajā tabulā vērtības lodziņš nav aizpildīts, tad vīni atbilst valsts un ES tiesību aktos noteiktajām robežvērtībām

Vispārējās analītiskās īpašības Maksimālā kopējā spirta tilpumkoncentrācija (tilp. %) Minimālā faktiskā spirta tilpumkoncentrācija (tilp. %) Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) Maksimālais kopējais sēra dioksīda saturs (miligramos uz litru)

5. Vīndarības metodes

a. Galvenās vīndarības metodes —

b. Maksimālās ražas “Canelli”, arī ar apzīmējumu riserva 9 500 kg vīnogu no hektāra “Canelli” ar norādītu vīndārzu [vigna] un “Canelli” ar norādītu vīndārzu un apzīmējumu riserva 8 500 kg vīnogu no hektāra

6. Noteiktais ģeogrāfiskais apgabals

Ar ACVN “Canelli” apzīmēto vīnu ražošanai piemēroto vīnogu ražošanas apgabals aptver turpmāk uzskaitīto pašvaldību teritoriju.

Asti provincē: visa Calamandrana, Calosso, Canelli, Cassinasco un Coazzolo pašvaldību teritorija un daļa Bubbio, Castagnole Lanze, Costigliole d’Asti, Loazzolo, Moasca un San Marzano Oliveto pašvaldību teritorijas.

Pēdējo minēto pašvaldību teritorijas daļas robeža ir šāda:

Bubbio un Loazzolo: teritorijas daļa Bormida upes kreisajā krastā;

Castagnole Lanze: teritorija, kas atrodas Tinella strauta labajā krastā;

Costigliole d’Asti: teritorijas daļa, kas atrodas Tinella strauta labajā krastā un plešas līdz Boglietto ciematam un no turienes līdz krustojumam ar SP [provinces nozīmes ceļu] 23A, un Burio un Bionzo ciematu teritorija, ko norobežo SP 23A, SP 23 un SP 59 krustojums;

Moasca: neliels apgabals pašvaldības teritorijas dienvidu daļā, kas robežojas ar Calosso, Canelli un San Marzano Oliveto. Robeža turpinās no rietumiem uz austrumiem, vedot pa SP 41/A līdz Regione Cascine, pēc tam no Regione Cascine līdz Regione Annunziata (SP 6) caur Regione Radice un no Regione Annunziata līdz Moasca pa SP 109 un SP 41/A. No Moasca ciemata ceļš ved uz Regione Chierina un turpinās lejup pa ieleju līdz Regione San Colombano krustojumam;

San Marzano Oliveto: nav iekļauts uz ziemeļiem no pašvaldības teritorijas esošais apgabals, kas robežojas ar Castelnuovo Calcea un Nizza Monferrato. Robeža turpinās no rietumiem uz austrumiem, virzoties uz dienvidiem no Moasca un no Regione San Colombano krustojuma — Chierina virzienā līdz SP 50. Krustojumā ar SP 50 tā pagriežas uz austrumiem San Marzano Oliveto virzienā un ved pa SP 50 līdz pagriezienam uz Regione Italiana. No pagrieziena uz Regione Italiana tā turpinās līdz San Antonio baznīcai. No San Antonio baznīcas tā virzās lejup dienvidaustrumu virzienā uz SP 50. Pa SP 50 tā turpinās uz ziemeļaustrumu virzienā līdz Nostra Signora Annunziata baznīcai Regione Corte. No Nostra Signora Annunziata baznīcas tā turpinās uz austrumiem Calamandrana virzienā līdz pagriezienam uz Strada Piazzaro [ceļu], kur tā sasniedz Calamandrana pašvaldības robežu.

Kuneo provincē: visa Castiglione Tinella un S. Stefano Belbo pašvaldību teritorija un daļa Cossano Belbo, Neive, Neviglie un Mango pašvaldību teritorijas.

Pēdējo minēto pašvaldību teritorijas daļas robeža ir šāda:

Cossano Belbo: teritorijas daļa Belbo upes kreisajā krastā;

Neive: teritorijas daļa Tinella strauta labajā krastā;

Neviglie: teritorijas daļa Tinella strauta labajā pusē;

Mango: teritorijas daļa uz ziemeļiem no SP 270 līdz krustojumam ar SP 265, robežai pēc tam turpinoties pa SP 265 līdz krustojumam ar SP 200, tad uz ziemeļiem pa SP 200 līdz robežai ar Neviglie.

7. Galvenā vīna vīnogu šķirne

“Moscato Bianco B” — “Moscato”

8. Saiknes apraksts

8.1. Ģeogrāfiskā apgabala specifika

Ar ACVN “Canelli” apzīmētā produkta ražošanas apgabalā ietilpst 17 pašvaldību teritorija Asti un Kuneo [Cuneo] provincē. Tas ir apgabals, kurā šķirnes “Moscato Bianco” vīnogu audzēšana un “Moscato” vīna ražošana ir sena vēsturiska un kultūras tradīcija.

Ražošanas apgabala augsnes īpašības

Ar ACVN “Canelli” apzīmēto vīnu ražošanas apgabals atrodas pakalnu grēdā, joslā, kas šķērso Asti un Kuneo provinci. Apgabals atrodas starp Tanāro [Tanaro] upi un Bormida [Bormida] upi Belbo strauta ielejā 165 līdz 500 metru augstumā virs jūras līmeņa. Tas izvietojies pakalnu grēdā uz Langhe un Monferrato robežas, un tajā ir no jūras nogulumiem veidojušās augsnes bez akmeņiem. Augsnēs sastopami smilšaina merģeļa, merģeļa un māla, kā arī kaļķakmens nogulumi ar zemu organiskās vielas saturu, kas Pjemontā veidojušies terciārā.

Saskaņā ar Pjemontas reģiona augsnes karti šā apgabala augsnes var iedalīt šādās divās zonās atkarībā no augstuma virs jūras līmeņa un augsnes izcelsmes:

— Neive, Coazzolo, Castiglione Tinella, Calosso, Costigliole d’Asti, Moasca, San Marzano Oliveto un Calamandrana pašvaldības teritorija 150–400 metru augstumā virs jūras līmeņa ar merģeļa-māla augsnēm lēzenās nogāzēs,

— Neviglie, Mango, Cossano, Camo, Santo Stefano Belbo, Loazzolo, Cassinasco un Canelli pašvaldības teritorija 180–600 metru augstumā virs jūras līmeņa ar smilšainām merģeļa augsnēm, kas ir slāņainas un atrodas īpaši stāvās nogāzēs.

Ražošanas apgabala klimata īpašības

Klimats ir tipisks Po ielejai (mēreni kontinentāls), ar ļoti karstām, smagām vasarām un aukstām, sniegotām ziemām. Nokrišņi vērojami galvenokārt pavasarī un rudenī. Nokrišņu daudzums ir nepietiekams, to rādītājs ir zemāks par valsts vidējo rādītāju. Vīnogulāji šajā apgabalā ir galvenais kultūraugs. Visplašāk audzētā vīnogu šķirne ir “Moscato Bianco”. Ražošanas apgabala aktīvo temperatūru summa pārsniedz 10 °C (temperatūru summa ir 10) un atbilst 2 200 grāddienām, nokrišņu daudzums gadā ir 900 mm, un lietus līst 120 dienas gadā. To uzskata par mērenu Po ielejas klimatu. Ainava ir nelīdzena, ar pakalniem, kuru virsotnes paceļas 300–500 metru augstumā virs jūras līmeņa. Tāpēc apgabalā ir nodrošināta vēdināšana un liekā ūdens aiztecēšana. Relatīvais mitrums ir zemāks nekā mazākā augstumā virs jūras līmeņa. Ainavas un klimata apvienojums “Moscato Bianco” vīnogām ļauj pienācīgi nogatavoties.

8.2. Produkta kvalitāte un īpašības, kas lielā mērā vai pilnīgi saistītas ar ģeogrāfisko vidi

Ar ACVN “Canelli” apzīmēto vīnu ražošanas apgabalā augsnes un klimatiskie apstākļi ietekmē vīnogulāju attīstību, jo īpaši ziedēšanas un ražas novākšanas laikā, kā arī slimību, jo īpaši īstās miltrasas, attīstību.

Konkrētāk, ir vērojamas izteiktas diennakts temperatūras svārstības, kuras vajadzīgas, lai veidotos aromātu sarežģītība, kas ir “Moscato Bianco” fizioloģiska īpašība. Šī vīnogu šķirne labi aug Canelli ieskaujošo pakalnu mikroklimatā. Turīnas Universitāte un Pjemontas reģions ir veikuši pētījumus par šķirnes “Moscato” produktu īpašībām, attīstību un dažādošanu tās audzēšanas apgabalā. Šie pētījumi ir parādījuši, kā augstums virs jūras līmeņa un novietojums ietekmē cukuru, skābuma, jo īpaši ābolskābes, un aromātisko vielu (brīvā linaloola) veidošanos.

Terciāra augsnēm raksturīgi jūras nogulumi, kas satur pelēku noslāņojušos kaļķainu merģeli. Tās ir grūti apstrādāt, un tās nav pietiekami auglīgas labības audzēšanai, tādējādi tās nodrošina pienācīgu vīnogulāju augšanas sparu un laikā līdz ražas novākšanai palielina “Moscato Bianco” raksturīgo aromātisko savienojumu (terpēnu) sarežģītību. Tas nebūtu iespējams māla augsnēs, kurās augušo vīnogu aromāts nebūtu tik izsmalcināts.

Saistībā ar iepriekš aprakstītajām iezīmēm ar ACVN “Canelli” apzīmētie 1. kategorijas (“Vīns”) vīni iegūst šādas īpašības:

— krāsa: no gaiši salmu dzeltenas, dažkārt ar zaļganām niansēm, līdz intensīvai mirdzoši zeltaini dzeltenai pēc nogatavināšanas un izturēšanas,

— smarža: “Moscato” vīnogām raksturīgs aromāts ar ziedainām notīm, kas var atgādināt savvaļas ziedus un akācijas ziedus, vai augļainām, piemēram, aprikožu, persiku un “Reinette” ābolu, notīm ar citrusaugļu un medus niansēm un dažkārt svaigām zālaugu niansēm,

— riserva paveidam var piemist arī augļainas persiku un citrusaugļu notis, dažādas intensitātes aromātisko augu, piemēram salvijas, citronmētras un timiāna, notis, dažkārt pēc nogatavināšanas var būt jūtamas iecukurotu augļu, ogļūdeņražu un saldu garšvielu, piemēram, safrāna, notis,

— garša: salda, aromātiska pēcgarša, kas raksturīga “Moscato” vīnogām, garšvielām bagāta, jūtams skābums, bet tas ir līdzsvarots ar saldumu, var būt dzīvīga,

— minimālā kopējā spirta tilpumkoncentrācija ir 12,00 tilp. %, un faktiskā spirta tilpumkoncentrācija ir 4,50 līdz 6,50 tilp. %,

— labs minimālais kopējais skābums — 4,5 g/l —, kas palīdz līdzsvarot cukuru saturu,

— minimālais bezcukuru ekstrakta saturs — 16,0 g/l.

Patēriņam nododams ar ACVN “Canelli” apzīmētais vīns, atverot trauku, izdala oglekļa dioksīdu, kas radies tikai raudzēšanas procesā; ja vīnu tur slēgtos traukos 20 °C temperatūrā, tā pārspiediens nepārsniedz 2,5 bārus.

8.3. Cilvēkfaktori

Cilvēkfaktori ar [ACVN] “Canelli” apzīmētā produkta ražošanas ģeogrāfiskajā vidē ir būtiski. Kopš 19. gadsimta beigām ražotāju paaudzes ir pilnveidojušas īpašos paņēmienus, ko izmanto vīnu gatavošanā no “Moscato Bianco” vīnogām.

Lauksaimnieciskā ziņā ar ACVN “Canelli” apzīmēto vīnu ražošanas apgabalā šķirnes “Moscato Bianco” vīnogulājus parasti apgriež Guyot formā. Šī ir jaukta apgriešanas sistēma, kurā izmanto aizstājējdzinumu ar astoņiem līdz desmit vīnstīgu pumpuriem un vienu augļzaru. Šāda veida apgriešana ir izvēlēta ar mērķi nodrošināt augstu kvalitāti nabadzīgās augsnēs. Dzinuma garums ir galvenais veids, kā regulēt ražošanu un līdz ar to arī vīnogu kvalitāti. Vienīgā audzēšanas metode ir audzēšana uz špalerām, dzinumus novietojot vertikāli. Attālums starp audzēšanas stieplēm ir no 2,5 metriem vietās, kur iespējama mehanizācija, līdz 1,8 metriem vietās, kur vīnogulājus kopj ar rokām. Attālums starp atsevišķiem vīnogulājiem nekad nepārsniedz 1 metru. Vīnogulājus lielā mērā audzē visā zemē. Mehanizācijas iespēju ir maz, un vīnogulāju kopšanai vajadzīgs liels roku darbs.

Patlaban, pateicoties ar ACVN “Canelli” apzīmētā produkta ražošanas apgabalā gūtajām zināšanām, ir iespējams efektīvi kontrolēt faktisko spirta tilpumkoncentrāciju, izmantojot metodi, saskaņā ar kuru raudzēšanu pārtrauc zemā temperatūrā, apvienojumā ar fiziskiem paņēmieniem. Tam ir šādas trīs galvenās sekas:

— cukuru līmeņa saglabāšana galaproduktā,

— tāda neliela pārspiediena radīšana, kas produktu padara dzīvīgu un veido smalkas putas,

— to “Moscato Bianco” vīnogu aromāta nianšu saglabāšana, kas “Canelli” apgabalā ir īpaši izteiktas augsnes struktūras dēļ.

Saskaņā ar pašreizējo izpratni ir skaidrs, ka pagātnē izdarītās izvēles attiecībā uz lauksaimniecību un vīndarību bija visefektīvākās, lai attīstītos “Canelli” ražošanas apgabalā audzētās šķirnes “Moscato Bianco” aromātiskie komponenti.

“Canelli” ražošanas apgabala vīnu specifiskās īpašības un kvalitāte ir skaidri pierādīta vairāku gadu gaitā veiktās degustācijās, kur neatkarīgi no nogatavināšanas gadu skaita vīnam vienmēr ir izteiktas garšas nianses, kas atbilst ražas gada īpašībām, atklājot perfektu līdzsvaru ar apbrīnojamu skābuma un salduma mijiedarbību, kā arī bagātīga garšas struktūra un intensitāte un ilgstoša pēcgarša.

Organoleptiskās analīzes ir uzskatāmi parādījušas produkta vissvarīgāko īpašību — noturīgāku garšu un smaržu, salīdzinot ar tirgū pieejamajiem standarta produktiem. Tā ir svarīga un atzīta īpašība, ko vēl vairāk apstiprina produkta klasificēšana apzīmējuma riserva izmantošanai.

9. Būtiski papildu nosacījumi

Atkāpe attiecībā uz ražošanu noteiktajā ģeogrāfiskajā apgabalā

Tiesiskais regulējums:

ES tiesību akti.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts

Ar ACVN “Canelli” apzīmēto vīnu vinifikācijai un izturēšanai jānotiek noteiktajā ģeogrāfiskajā ražošanas apgabalā. Tomēr atbilstīgi ES un valsts tiesību aktu noteikumiem iepriekš minētās darbības ir atļauts veikt apgabalā, kas atrodas attiecīgā noteiktā ģeogrāfiskā apgabala tiešās apkaimes apgabalā, vai apgabalā, kas atrodas tajā pašā administratīvajā vienībā vai administratīvajā vienībā, kura ar to robežojas, kā norādīts turpmāk:

— jebkurā vietā iekļauto pašvaldību administratīvajā teritorijā, pat ja tā ražošanas apgabalā atrodas tikai daļēji,

— jebkurā vietā Alesandrijas, Asti un Kuneo provinču teritorijā un Pessione ciematā, kas pieder pie Chieri pašvaldības teritorijas Turīnā.

Iepakošana noteiktajā ģeogrāfiskajā apgabalā

Tiesiskais regulējums:

ES tiesību akti.

Papildu nosacījuma veids:

iepakošana noteiktajā ģeogrāfiskajā apgabalā.

Nosacījuma apraksts

Saskaņā ar attiecīgajiem ES tiesību aktiem pildīšana pudelēs jāveic apgabalā, kurā vīns gatavots un izturēts. Tas jādara, lai saglabātu ar ACVN apzīmēto vīnu reputāciju, stingrāk uzraugot to raksturīgās īpašības un kvalitāti. Minētā uzraudzība ir nosaukuma aizsardzības pasākums, no kura labumu gūst visi iesaistītie operatori. Ir skaidrs, ka transportēšana un pildīšana pudelēs ārpus ražošanas apgabala var apdraudēt “Canelli” vīna kvalitāti, jo tas tiek pakļauts redoksreakcijām, pēkšņām temperatūras izmaiņām un mikrobioloģiskai kontaminācijai. Tas var negatīvi ietekmēt fizikālās un ķīmiskās īpašības, piemēram, minimālo kopējo skābumu vai minimālo bezcukuru ekstrakta saturu, un organoleptiskās īpašības, piemēram, krāsu, smaržu un garšu. Jo īpaši tas var ietekmēt tipisko maigo aromātisko komponentu, kas piemīt “Moscato” vīnogām, no kurām ražo ar ACVN apzīmētos vīnus. Jo tālāk vīns tiek transportēts, jo lielāks risks. Savukārt pildīšana pudelēs izcelsmes apgabalā palīdz saglabāt produkta īpašības un kvalitāti, jo vīna sūtījumi tiek transportēti tikai nelielus attālumus vai netiek transportēti vispār. Minētie apsvērumi ir apvienoti ar to pieredzi un tām visaptverošajām tehniskajām un zinātniskajām zināšanām par vīnu īpašajām īpašībām, ko gadu gaitā guvuši ar ACVN “Canelli” apzīmētā produkta ražotāji. Tādējādi pildīšanu pudelēs var veikt izcelsmes apgabalā, kurā pieejami labākie tehnoloģiskie risinājumi visu specifikācijā iekļauto vīnu fizikālo, ķīmisko un organoleptisko īpašību saglabāšanai. Pudeļu pildīšanas iekārtās ārpus ražošanas apgabala patiešām var nodrošināt tādus pašus tehnoloģiskos iepakošanas apstākļus. Tomēr iepriekš minētie optimālie apstākļi noteikti tiks nodrošināti efektīvāk, ja pildīšanu pudelēs veiks uzņēmumi, kas atrodas ražošanas apgabalā. Šādi uzņēmumi, kas pamatīgi izprot šā vīna specifiskās īpašības, ir tieši ieinteresēti ar šo nosaukumu saistītās kvalitātes, tēla un reputācijas saglabāšanā. Saskaņā ar attiecīgajiem ES tiesību aktiem pildīšana pudelēs jāveic ražošanas apgabalā, lai kompetentā struktūra varētu veikt uzraudzību maksimāli efektīvi, lietderīgi un ekonomiski. Ārpus ražošanas apgabala šo prasību izpildi nevar nodrošināt tādā pašā mērā. Kad “Canelli” vīns tiek pildīts pudelēs, kontroles struktūra, kas veic ikgadējo pārbaudi par atbilstību specifikācijas noteikumiem, saskaņā ar attiecīgo inspekciju plānu var ļoti ātri ieplānot inspekcijas apmeklējumus visos iesaistītajos uzņēmumos ražošanas apgabalā. Mērķis ir sistemātiski apstiprināt, ka pudelēs var pildīt tikai tāda “Canelli” vīna sūtījumus, kuram sākotnēji piešķirts sertifikāts par to, ka tas izturējis inspekcijas struktūras veiktos fizikāli ķīmiskos un organoleptiskos testus. Tas, radot vien nelielas izmaksas ražotājiem, ļauj sasniegt labākus rezultātus pārbaužu rezultativitātes ziņā ar mērķi nodrošināt patērētājiem maksimālas vīna autentiskuma garantijas.

Papildu noteikumi attiecībā uz marķējumu

Tiesiskais regulējums:

valsts tiesību aktos.

Papildu nosacījuma veids:

papildu noteikumi attiecībā uz marķēšanu.

Nosacījuma apraksts

— Uzreiz pēc nosaukuma “Canelli” norāda tradicionālo apzīmējumu “denominazione di origine controllata e garantita” vai tā akronīmu “DOCG”, vai līdzvērtīgu ES apzīmējumu “aizsargāts cilmes vietas nosaukums”. Pēc tam attiecīgā gadījumā iekļauj norādi par “Moscato” vīnogām un apzīmējumu riserva.

— Neobligātajai norādei par “Moscato” vīnogām jābūt rakstītai ar burtiem, kuru izmērs nepārsniedz divas trešdaļas no nosaukumam “Canelli” izmantoto burtu izmēra.

— Apzīmējumam riserva (ja to izmanto) jābūt rakstītam ar burtiem, kuru izmērs nepārsniedz nosaukumam “Canelli” izmantoto burtu izmēru.

— Apzīmējumam vigna, pēc kura norādīts vīndārza nosaukums, jābūt rakstītam ar burtiem, kuru izmērs nepārsniedz pusi no nosaukumam izmantoto burtu izmēra.

— Norāde par krāsu nav atļauta.

— Obligāti jānorāda ražas gads.

— Ar ACVN apzīmētie vīni jāiepako un jālaiž tirgū stikla pudelēs, kuras atbilst valsts un ES noteikumos paredzētajiem veidiem un kuru tilpums ir atļauts spēkā esošajos tiesību aktos, proti, tilpumam jābūt no 0,375 līdz 6 litriem, izņemot 2 litru tilpumu.

— Ar ACVN apzīmēto vīnu pudeļu aizvēršanai var izmantot tādu veidu korķus, kas atļauti saskaņā ar spēkā esošajiem noteikumiem par materiāliem, izņemot kroņkorķus.

Saite uz produkta specifikāciju

https://www.politicheagricole.it/flex/cm/pages/ServeBLOB.php/L/IT/IDPagina/17484

(1) OV L 347, 20.12.2013., 671. lpp.